શરૂઆતમાં ખાલી ક્રિયા કરમ જ કરતાં પછી તો એ જોવાનું કામ પણ કરવાં લાગ્યા. સંતોષી જીવ એટલે લાંબુ માંગી ના શકે, જેટલું આપે એટલું લઇ લે. સંતાનોમાં પેલા ખોળાની રેખા, પછી ત્રણ વરસ નાનો સંજય અને પછી છેલ્લું સંતાન આરાધના 15 વરસની. ગોરાણી હેમબેન પણ ઘર રખું અને સમજણી નાર. ઘરમાં હોય કે ના હોય ગોરને કશી ખબર પણ પડવા ના દે. વહેવાર બધો સાચવી લે એવી નારી. બાકી જનકરાય કાંતો નિશાળે હોય અથવા કા ગામને ગોંદરે વડીલો સાથે બેઠા હોય, ભાભલાઓ સાથે ગંજી પતે રમે, અથવા તો ગપાટા મારે તે ઠેઠ વાળું ટાણે ઘરે આવે.